Cantant i intèrpret. Després d'anys d'experiència en la música tradicional jiddisch, medieval i popular, i d’haver actuat per Catalunya, Itàlia, França, Anglaterra i els Estats Units, irromp en l'escena musical catalana amb la formació Lídia Pujol i Sílvia Comes, amb la qual grava dos discos musicant poetes com Whitman, Cernuda, Ginsberg, Lorca o Prevert entre d’altres. Després de la dissolució del duo, presenta el seu primer disc en solitari, *Iaie (2003)*, amb el que profunditza en la recerca de l’emoció amb la veu més enllà del límit de la paraula i posteriorment *Els amants de Lilith (2007)*, amb el que realitza un treball de camp en els territoris de parla catalana i dins de la seva música popular fa una selecció de peces que parlen de l’abús de poder. Rep per aquest treball nombrosos premis. Les seves col·laboracions amb artistes com Mayte Martín, Dulce Pontes, Idir, Jackson Browne, Kepa Junkera, Brian Dunning (Nightnoise), Miguel Poveda entre d’altres, l’han acostat a tots els vessants de la World Music.

Ha compartit escenari i realitzat espectacles monogràfics sobre l’obra d’Allen Ginsberg i Josep Palau i Fabra, la de Maria Mercè Marçal i Jacques Prevert. Sobre les cançons i la poesia dels Trobadors *Lais d’amor*. Amb el grup de música antiga Ariodant, sobre la musica en la obra de Shakespeare. I formant el grup *Terregada, cinc veus i un repertori sagnant* amb Miquel Gil i Psalite, sobre el cançoner tradicional català.

Com a actriu ha participat, entre d’altres, en *Morir* de Sergi Belbel, *L'òpera dels tres rals* de Bertolt Brecht, sota la direcció de Calixto Bieito. Com a directora ha creat i interpretat, entre d’altres, els espectacles *El Boulevard del crim* presentat al Festival Grec de Barcelona, i juntament amb Lluís Llach i Albert Pla ha participat en l’espectacle *Llits* de Lluís Danès al Teatre Nacional de Catalunya. Ha creat i dirigit *La Cerimònia de la Llum*, interpretada en monestirs i catedrals d’arreu de Catalunya, on s'hi retroben les cançons de la tradició escrita, recollides en el Llibre Vermell de Montserrat, amb el repertori tradicional oral, les cançons bressol de tota la Mediterrània. El missatge dels seus valors abasta des de la convivència entre cultures i pobles fins a la necessitat d'una lectura actual de símbols religiosos i culturals. L’estiu de 2012, a la Sala Muntaner, les “*Converses singulars amb Lídia Pujol”* l’han portat a conversar amb una sèrie de personatges com Teresa Forcades i Mayte Martin, entre d’altres, en un encontre en el que la música i la paraula són les protagonistes.

Al 2014 ha enregistrat el seu disc *Mariam Matrem* que acompanya al llibre d’Àngela Volpini *La cualidad humana* amb pròleg de Teresa Forcades.

Ha creat i dirigit *La Cerimònia de la Llum*, interpretada en monestirs i catedrals d’arreu de Catalunya, on s’hi retroben les cançons de la tradició escrita, recollides en el Llibre Vermell de Montserrat, amb el repertori tradicional oral, les cançons de bressol de tota la Mediterrània. L’any 2014 inicia el projecte *Iter Luminis - Camí d’Identitat*, amb el qual comença una gira per diferents espais emblemàtics catalans, tot unint història i música al patrimoni i a la gent de cada territori per crear una renovada tradició. Tant al disc com en directe, està acompanyada per *El Cor de Vallferosa*, nascut amb la voluntat de viure l’art, la cultura i l’emoció com a eines fonamentals en la construcció de la nova sensibilitat social.

L’any 2015 inicia una segona gira amb *Iter Luminis. Treballs i Plaers d’Amor*, una cerimònia musical i poètica que vol compartir amb el públic una mateixa orientació en el nucli de l’experiència de Teresa de Jesús, en diàleg amb la mística de Ramon Llull. El concert posa a l’abast del públic el procés d’humanització de l’ésser humà.

L’any 2017 publica el seu darrer disc i llibre-disc *Iter Luminis. Un camí orientat* que vol deixar constància de tot el camí musical, artístic i experiencial fet per Lidia Pujol en els darrers anys (2010-2017), representat per tres espectacles: *La Cerimònia de la Llum* (Cd1), *Camí d’Identitat (*descàrrega digital) i *Treballs i Plaers d’Amor* (Cd2).

La versatilitat de Lídia Pujol queda palesa en els seus espectacles en viu i en les seves gravacions, on construeix una identitat pròpia, de marcat caràcter català a partir de la música tradicional jiddisch, cèltica, medieval, sefardita, flamenca..., i on la teatralitat, la interpretació i el compromís amb el missatge, són elements indissociables de la seva proposta musical.